פדרו מוראלס

פדרו אנטוניו מוראלס (באנגלית: Pedro Antonio Morales; 22 באוקטובר 1942 – 12 בפברואר 2019) היה מתאבק פוארטו ריקאי, שהיה ידוע בעיקר בשל הופעותיו בארצות הברית בארגוני ההיאבקות Worldwide Wrestling Associates (WWA) ו-World Wide Wrestling Federation (WWWF, שהפך בהמשך ל-WWE). מוראלס נחשב לאחד האלופים הבולטים של ה-WWF, שאורך כהונתו כאלוף העולם היא במקום השישי בהיסטוריה של הארגון עם 1,027 ימים. 

מוראלס ערך את הופעת הבכורה בשנת 1959 והפך לאחד המתאבקים הבולטים בארגון ההיאבקות WWA בשנות ה-60, כשהחזיק באליפות העולם במשקל כבד ובאליפות הזוגות. בשנת 1970 הצטרף מוראלס ל-WWWF, כשהוא זכה באליפות העולם ובאליפות ארצות הברית במשקל כבד של ה-WWWF. בשנות ה-80 זכה באליפות הזוגות יחד עם בוב בקלנד ומאוחר יותר גם באליפות הבין יבשתית. הוא נחשב למתאבק שהחזיק באליפות הבין יבשתית לפרק הזמן הארוך ביותר על פני מספר כהונות קולקטיבי, כיהן פעמיים כאלוף הבין יבשתי ובשילוב שתי הכהונות הוא היה אלוף במשך 619 ימים. בשנת 1987 פרש מוראלס מהיאבקות.

בשנת 1995, מוראלס נכנס להיכל התהילה של ה-WWF. כמו כן, בשנת 2015 הוא נכנס למוזיאון היכל התהילה של ההיאבקות המקצוענית ובשנת 2017 הוא נכנס להיכל התהילה של מגזין ההיאבקות Wrestling Observer Newsletter. בשנת 2019 הלך לעולמו.

קישורים חיצוניים

מתאבקים מקצוענים אמריקאים
מתאבקי ה-WWE
אמריקאים שנולדו ב-1942
אמריקאים שנפטרו ב-2019